Polisie slaan weer op O’Sullivan toePaul O’Sullivan en sy assistent, Sarah-Jane Trent, in Februarie by die hof. Foto: ANA Die polisie het Vrydag ŉ klopjag op die forensiese speurder Paul O’Sullivan (62) se kantoor in Sandton uitgevoer. Willie Spies, O’Sullivan en AfriForum se regsverteenwoordiger, het aan Maroela Media gesê die polisie het omstreeks 12:30 in “volle mag” daar opgedaag. “Paul is self nie by die kantoor nie, maar sy assistent, Sarah-Jane Trent, is wel,” het Spies gesê. Volgens Trent (32) het die polisie glo ŉ deursoeking- en beslagleggingslasbrief en dring hulle daarop aan om op rekenaars, dokumente en kantoortoerusting beslag te lê. “Dit is vir ons problematies aangesien Paul en Sarah staatsgetuies is in die onafhanklike polisie-ondersoekdirektoraat (Opod) se korrupsieondersoek teen lt.genl. Khomotso Phahlane [die waarnemende polisiekommissaris].” Spies het gesê die klopjag is volgens sy mening Phahlane se manier om die polisiemag te gebruik om staatsgetuies te intimideer. “Ek dink ons sal waarskynlik later vandag weer ŉ hooggeregshofaansoek moet indien om die lasbrief teen te staan.” Phahlane word deur Opod ondersoek rakende bewerings van korrupsie en dwarsboming van die gereg rakende die bou van sy persoonlike huis in die luukse Sable Hills-landgoed. Opod ondersoek glo hoe Phahlane, wat sy lewe lank nog ŉ polisiebeampte is, dit kan bekostig om die huis, wat glo ongeveer R8 miljoen werd is, te bou. Phahlane ontken egter dat hy by enige misdrywe betrokke is. Hy het in Februarie hofstukke aan Opod, O’Sullivan, Trent en landdros JR Tsatsi beteken en wil daardeur ’n interdik teen O’Sullivan verkry wat hom verhoed om by Opod se ondersoeke teen hom betrokke te wees. O’Sullivan en Trent is in Februarie vanjaar deur die polisie in hegtenis geneem. O’Sullivan het op aanklagte van bedrog, intimidasie, afpersing, poging tot afpersing en oortreding van die Wet op die Onafhanklike Polisieondersoek-direktoraat (Opod) verskyn. Hy is op borgtog van R10 000 vrygelaat. Sy borgtogvoorwaardes sluit in dat hy nie die Sable Hills-landgoed mag binnegaan nie. Hy mag ook nie met staatsgetuies kommunikeer of die name van die getuies aan ŉ derde party bekendmaak nie. Die saak is tot 19 Mei uitgestel, wanneer O’Sullivan saam met Trent in die hof sal verskyn. Trent is op borgtog van R5 000 vrygelaat. Maroela Media het navraag by genl.maj. Sally de Beer, nasionale polisiewoordvoerder, gedoen en wag vir terugvoer. Lees die vorige berig oor Paul O’Sullivan op Maroela Media.